Presseinformation – aktuelt 2.-4. august 2019

Slutspurt på Masnedøfort

**Så er slutspurten sat ind på den traditionsrige Sommerudstilling på Masnedøfort ved Vordingborg. Udstillingen kan ses til og med på søndag den 4. august, og i dagene op til kan du opleve en fin buket af gode arrangementer.**

**Forfattermøde**

Første blomst i buketten leverer **Helle Bertram**, forfatter og specialkonsulent i Guldborgsund Kommune, fredag den 2. august kl. 13. Under overskriften “Postkort fra Provinsen” læser hun op af sine fortællinger om livet uden for storbyen. Hver historie fylder præcis 800 ord og giver både søde og salte smagsprøver på, hvad der venter dem, der flytter ud af byen.

Helle Bertram giver publikum mulighed for selv at spille med – har du gjort en iagttagelse i dit lokalområde, får du måske lyst til selv at sende et postkort fra provinsen.

**Koncerter i fortet**

Samme dag, fredag den 2. august kl. 15, begynder rækken af koncerter på Masnedøfort. **Susanne Thea & Malinovsky** lægger for med egne melodier komponeret til digte af Oscar Wilde og HC Andersen. Den danske duo har opnået international opmærksomhed og givet koncerter i bl.a. USA, Canada, Frankrig, Tyskland, Irland og Sverige. Deres unikke musik med rødder i blues, country og salsa indrammer en koncertoplevelse, som rører din sjæl, mens Susanne Theas anekdoter bringer smil på læben.

Guitaristen **Jacob Fischer** er kapelmester ved weekendens koncerter 3. og 4. august. Lørdag flankeres han af pianisten **Zier Romme Larsen** og bassisten **Felix Moseholm**. Sammen spiller de elegant og hårdt swingende jazz i stil med bl.a. Oscar Peterson og Nat King Cole. Søndag rundes koncertrækken af med Django-klassikere og sigøjnerjazz – her har Jacob Fischer følgeskab på scenen af violinisten **Bjarke Falgren** fra Næstved og bassisten **Matthias Petri**, der netop er vendt hjem efter to år i New York.

**Udstilling under jorden**

Sidste blomst i buketten er naturligvis selve Sommerudstillingen på Masnedøfort, som kan ses samtidig med koncerter og forfattermøde. Omkring 300 værker af 53 anerkendte kunstnere præsenteres i fortets rustikke lokaler – fra mandskabsrum til kanontårne. I stuetagen drejer det sig hovedsageligt om malerier, grafik, foto, tegning og skulptur. På førstesalen vises to lydinstallationer samt særudstillingen *X-fiber* med eksperimenterende tekstilkunst. Sommerudstillingen 2019 har allerede været godt besøgt, men endnu er det ikke for sent at få en kunstnerisk oplevelse i de dejligt svale udstillingsrum under jorden på Masnedø.

**Sommerudstillingen Masnedøfort** kan ses t.o.m. søndag 4. august 2019, tirs-søn kl. 12-17.

Entré kr. 60,- inkluderer adgang til arrangementerne.

**For yderligere information** se: www.sommerudstillingen.dk eller

kontakt udstillingskoordinator Kit Kjærbye, tlf. 21 40 68 89, email: kitkjaerbye@privat.dk

Vedhæftede pressefotos kan frit anvendes ved omtale af udstillingen/matinéen.

**Helle-Bertram-foto-Ingrid-Riis.jpeg**

Forfatter Helle Bertram, Vordingborg, læser op af sine små, skarpe historier fra livet i provinsen.

**Jacob-Fischer-guitar.jpg**

Guitaristen Jacob Fischer er kapelmester ved to jazz-koncerter i weekenden.

**Susanne-Thea-og-Malinovsky-Foto-PR.jpg**

Den danske duo Susanne Thea og Malinovsky spiller egne kompositioner til tekst af bl.a. HC Andersen

**Pia-Skogberg-In-the-White-Cube-01-30x50cm.jpg**

Pia Skogbergs træsnit “In the White Cube” er et af de 300 værker, der kan ses på udstillingen.